**MARIA BODSKAPSDAG**

**Luk 1,39-45.**

Sokneprest Roar Strømme

*Han som troner i sin høye himmel, blir et svakt og ubeskyttet foster. Det er nådens under mot vår verden! Du være lovet Kristus.*

Slik syng vi på Maria bodskapsdag (NoS 130 v. 4) Dette er bodskapen på denne dagen: «Han som troner i sin høye himmel, blir et svakt og ubeskyttet foster». Dermed ser vi at Maria bodskapsdag er ikkje utan tilknyting til temaet for fastetida elles. Heile denne tida handlar om den allmektige og opphøgde Gud går inn under menneskelivet, også der livet er aller mest sårbart – i livets startfast og i livets sluttfase.

Slik gjev han menneskelivet, jamvel når det er aller skjørast, verdi og verdigheit. Og i dag handlar det om livets startfase. Kor skjørt og utsett livet kan vere i den fasen, kunne Maria heilt sikkert vitna om, så dramatisk som det var å få barn i hennar samtid. Og slik er det framleis i mange land, at graviditet og fødsel er høgst risikabelt for både mor og barn. Slik er der eit stort diakonalt engasjement i mange av dei unge kyrkjene, for å gjere fødslane tryggare.

I Noreg har vi, Gud vere takk, kanskje den tryggaste fødselsomsorga i verda, sjølv om det alltid følgjer spenning med ein fødsel også her. Men til gjengjeld vert det utført nærare 12000 abortar ved norske sjukehus i året. Dette er vanskeleg å snakke om. Berre å nemne ordet abort vekkjer så mange kjensler, og så mykje historikk og politikk, at mange straks går i skyttergravene og let argumentasjonen gå på automatikk. Vi veit at dette har skapt djupe sår hos mange. Slik sett synest det lettast å berre teie still, og berre late utviklinga gå sin gang.

Det tener difor biskopane våre til ære at dei kom med fråsegna: «Samtalen om abort – et bidrag frå bispemøtet.» Her fastheld biskopen det fundamentale som kjem så sterkt til oss på denne dagen, at «*fosteret er fra unnfangelsen et liv med verdi og krav på vern»,* som biskopane formulerer det, og som dei har påpeika mange gonger tidlegare.

Men dei innleiar denne fråsegna med ei kyrkjeleg sjølvransaking. Slik peikar dei på det presset som ofte har blitt lagt på åleinemødre, og korleis dei har blitt støytte ut frå både familie og fellesskap. Ei slik utstøyting risikerte også Maria. Slik høyrer vi i evangeliet at Josef fekk nærast direktemelding frå Gud om å ta Maria til seg i denne situasjonen, sjølv om barnet ho bar på var blitt til utan Josef sin medverknad. Slik har det nok ikkje vore for alle dei som etter Maria har blitt gravide utanfor ekteskap. Dette kjenner vi også frå bygdene våre. Korleis å få barn som ugift og med ein far som ikkje tok ansvar, var så krevjande at mange av desse unge mødrene flytta frå bygda for å føde barnet sitt i løynd. Ikkje sjeldan på mødreheimar der barnet vart adoptert bort like etter fødselen. Slik vart det skapt mykje skam, sorg og sakn, som mange bar med seg heile livet.

Så kan det nok vere at denne utstøytinga skjedde meir i den besteborgarlege moralen sitt namn, enn i kristentrua sitt namn. Men når vi vedkjenner syndene våre i kyrkja, handlar dette både om det som vi har gjort, og det vi har forsømt å gjere. Og biskopane peikar på at kyrkja knapt har tatt eit oppgjer med denne utstøytinga, og i liten grad har sett og støtta dei kvinnene som kom i ein så vanskeleg situasjon på denne måten.

Like vel er der mange og sterke døme på kristne familiar som tok utfordringa, då dei opplevde at dei fekk ein graviditet utanfor både ekteskap og kristen moral i fanget. Slik tok dei konsekvensen av si tru, og stilte opp for mora og den vesle, gjerne i lang tid og på bekostning av eigne behov.

Godt er det då å ikkje bli ståande åleine, men ha eit kristent fellesskap rundt seg, der ein kan få både støtte og praktisk hjelp. Slik er det også når dei aller mest utsette av desse små, dei funksjonshemma borna kjem. Eg opplevde det sjølv då vi tok imot vårt første barn, tydeleg prega av si funksjonshemming. Sjølv om det ikkje var den store krisa, var det godt å oppleve korleis vår eigen kyrkjelyd mobiliserte for at dette skulle gå bra.

Andre opplever dette langt meir dramatisk. På den internasjonale Downs-dagen no sist måndag, vart vi minna om i dag vert 9 av 10 foster som vert diagnostiserte med Downs syndrom aborterte, med heimel i eit lovverk som er klart diskriminerande. Slik vert vi utfordra til å ta vare på desse som er aller mest utsette, og utleverte til at andre stiller opp for dei. I «Samtalen om abort» seier såleis biskopane:

*Fostre med utviklingsavvik og barn med annerledes funksjonsevne er et særlig ansvar for foreldrene og samfunnet. Vi vil fremholde at menneskeverdet er gitt av Gud, og ikke avhengig av funksjonsevne. Alle mennesker kan leve fullverdige liv. Målet må være at ethvert barn skal få mulighet til å oppfylle sitt potensial, og at foreldre og foresatte får adekvat og tilstrekkelig hjelp og støtte. Det er helt nødvendig at vi som samfunn legger bedre til rette for disse familiene.*Denne utfordringa vil etter alt å døme bli stadig større. Etter endringane i bioteknologilova vert det no innført ein langt meir omfattande bruk av fosterdiagnostikk enn tidlegare. I all hovudsak handlar dette om å jakte på kromosomavvik, og av desse er Downs syndrom den viktigaste. I land som over tid har hatt denne praksisen som vi no får, har dette ført til at praktisk tala alle som er blitt diagnostiserte med Downs er blitt aborterte. Då denne lovendringa var til høyring sa biskopane:

*Vi kan ikke bygge et system hvor levedyktige fostre med ulike kromosomtilstander velges bort på grunn av sine egenskaper.​ Vi må heller arbeide for å sikre gode rettigheter og ordninger for foreldre med barn som trenger ekstra tilrettelegging.*

Ingen stad skulle det vere meir naturleg enn i kyrkja og den kristne kyrkjelyden. Vi som trur på han som Maria takkar i den store lovsongen sin, etter fått den dramatiske meldinga om at ho skal bli Jesu mor. ”Mi sjel høglovar Herren, og mi ånd frydar seg over Gud, men frelsar. Storverk gjorde han med sin sterke arm; han spreidde dei som bar på hovmodstankar, og støytte stormenn ned frå trona, men lyfte dei låge opp. Han metta dei svoltne med gode gåver, men sende dei rike tomhendte bort. ”

Slik prisar Maria Gud som den som snur vår målestokk på hovudet. Slik set han som set dei lågaste høgast, dei siste fyrst, dei veikaste som dei sterkaste, ja dei minste som dei største. No opplever Marie dette i sitt eige liv, der han som «troner i sin himmel, blir et svakt og ubeskyttet foster» i henne, ei ung, ukjend jente. Og ved å bere fram dette svake og uverna fosteret, vert Maria den største mellom dei minste: Mor til han som kom med Guds rike til oss, i ord og gjerning. Ja, som særleg kom dei som ikkje vert rekna for å vere så mykje i denne verda. Slik seier Jesus i sin lovsong til sin himmelske far:«Eg lovar deg, Far, Herre over himmel og jord, fordi du har løynt dette for vise og forstandige, men openberra det for umyndige små.»

Slik vart han frelsar og Herre for den kyrkja som apostelen skildrar slik: «Sjå berre kven de sjølve er, sysken, de som vart kalla: ikkje mange vise etter menneskelege mål og ikkje mange mektige eller av fornem slekt. Men det som går for å vera dårskap i verda, det valde Gud seg ut, så han kunne gjera dei vise til skamme. Det som blir rekna som veikt i verda, det valde Gud seg ut, så han kunne gjera det sterke til skamme. Ja, det som står lågt i verda, det som blir sett ned på, det som ikkje er noko, det valde Gud seg ut, så han kunne gjera til inkjes det som er noko.»

Denne kyrkja får vi tilhøyre ved å ta imot Jesus som Maria gjorde. Ja, ved den same nåden som vart vist henne. Og i denne opp-ned kyrkja skal vi få tru og tene. Slik at dei låge vert lyfte opp og dei siste vert dei fyrste, dei minste vert dei største. Ja, at det er desse som er sjølve kjernen i kyrkjelyden, og syner oss kva som er kyrkja sitt vesen og oppdrag.

Ein som stendig har minna meg om dette, om enn på uortodoks vis, er Jimmy Øvredal frå Os. I filmen «Villmarkens sønn», som NRK har synt fleire gongar, les han sitt eige dikt «Grå styrke». Eg vil gjerne avslutte med det diktet på Maria bodskapsdag:

Gje meg dei *veike* i verda, -dei vanvyrde, svake små, -som syner ein stålsett styrke, den dagen det røyner på.

Gje meg dei *stille* i verda, - flokken av enkle ord - som takkar for turre tugger og fred ved sitt vesle bord.

Gje meg dei *minste* i verda, - som veit dei er korn i sand, men smiler mot stjernekvelven som om dei åtte han.

Gje meg dei hardt *forfylgde,*  - som fattar kva fridom er; som lever frå time til time med døden så nær så nær.

For *Meisteren* valde seg desse, og gjorde til skammar slik, den skråsikre, skarpe, sterke – som trudde seg trygg og rik!

gen det røyner på vera stolte av for Gud. 30